

**תהלים ד-ח: כשהאדם שר - מבוא לתהלים**

דף למנחה

הלומדים את פרקי התנ"ך לפי סדר בפרויקט 929, התחילו את הפרקים הראשונים של תהלים בשבוע שעבר, מיד לאחר סיומו של קובץ הנביאים בתנ"ך. מכאן והלאה נצלול לתוך ספר תהלים ולכן בדף לימוד זה נתייחס לספר במבט על ונעמוד על כמה מאפיינים כלליים שלו: מה מקומה של שירה בתוך הקאנון – לעומת סיפורי האבות, הנבואות, המצוות וכדומה, שערכם לדורות מתבקש יותר? האם השירה בתהילים היא אישית או כללית-לאומית? וכיצד נוצרת השירה? במהלך הלימוד נתייחס לשירה כגשר בין האישי והציבורי; בין היומיומי להשראה - גשרים שהיו נחוצים לדוד המלך כמנהיג ציבור וכיוצר. את המאפיינים הכלליים של ספר תהלים שנניח כאן במבוא ניתן להדגיש מתוך הפרקים הנלמדים.

**שטח פרטי?**

מה הקשר בין האישי לפוליטי?

הגמרא במסכת פסחים תוהה על אופי המזמורים בתהלים ומתמצתת שאלה זו. האם הכול אישי? האם הכול פוליטי? ואולי נוח לנו לומר שהכול אישי או פוליטי כדי להימנע מהמעבר או השילוב ביניהם?

כדאי לקחת את הדיון לחווייה האישית של הלומדים: איפה הם עומדים בין האישי לפוליטי.

השיר של אמיר גלבוע והתורה של ר' נחמן מברסלב מציעים אפשרויות שונות לאחד בין החווייה האישית לפוליטית. אצל רבי נחמן התיאור הלאומי מפרש את החוויה האישית ומאפשר להתבונן בה מזווית אחרת. בשיר של גלבוע הממד הלאומי מעמיס משמעות על האישי ונוצרת אחדות ביניהם, אחדות שאינה סמלית כמו אצל ר' נחמן אלא אחדות ממשית: האדם ממשיך את דרכו של העם בכל צעד.

ייתכן שדווקא השירה מאפשרת ליצור את החיבור בין האישי לכללי בגלל האופי הסמלי שלה. גם שירה פרטית מנסה לתת מילים לחוויה כללית וליצור הזדהות מצד הקורא.

**שירה והשראה**

בחלקו הראשון של הלימוד עסקנו בשירה החורגת מהאישי אל הכללי; בשירה כגשר בין האישי לכללי. בחלקו השני של הלימוד נמצא את השירה כדרך לחרוג מהיומיומי, מהבנאלי, אל עולם של רוח והשראה (במונחים דתיים: השראת שכינה).

המשפט הראשון מהטקסט במסכת פסחים חריג בדף הלימוד. הוא מציג את המהלך הרגיל של השראה שמימית שבעקבותיה באה השירה. הטקסטים שאחריו מעניינים יותר בהיפוך סדר הדברים - ההשראה מגיעה מהשירה עצמה. אולי היכולת להפוך את הדברים לשיר, היא ההופכת את המעשים למכוונים יותר ונותנת כוח לשאת את היומיום. בטקסט ממסכת ברכות אנו לומדים שההשראה מגיעה מהיומיומי ומהיכולת להעלות אותו ולכוון אותו אותו בשירה.

**סיכום**

שירה של סיוון הר שפי נועד לסכם את הלימוד. הוא כורך בתוכו נקודות שעלו בו ונותן זווית אישית ומעט שונה על היחס בין האישי והכללי בתהלים, ובין היומיומי והנשגב.

**קטעי הגות שימושיים נוספים** (לא בדף):

הרב קוק מספר על תלאותיו וייסוריו של האדם הפרטי, ועל הדרך להיחלץ מהן על ידי חיבור לכלל:

"האדם צריך להחלץ תמיד ממסגרותיו הפרטיות, הממלאות את כל מהותו, עד שכל רעיונותיו סובבים תמיד רק על דבר גורלו הפרטי, שזהו מוריד את האדם לעומק הקטנות, ואין קץ ליסורים גשמיים ורוחניים, המסובבים מזה. אבל צריך שתהיה מחשבתו ורצונו, ויסוד רעיונותיו נתונים להכללות, לכללות הכל, לכללות העולם, לאדם, לכללות ישראל, לכל היקום. ומזה תתבסס אצלו גם הפרטיות שלו בצורה הראויה. וכל מה שהתפיסה הכללית היא יותר חזקה אצלו ככה תגדל שמחתו"

הרב אברהם יצחק הכהן קוק, אורות הקודש ג'

מפאת הקיצור ההכרחי לדף מקורות, לא הגענו בו לחוליה חשובה ביותר במשולש שבין דוד-תהילים-שירה: משא ההנהגה והשירה. חוליה זו יושבת על שתי החוליות הקודמות - על הקושי שביומיום ועל הקושי במעבר מהאישי לציבורי. ודאי שאצל מנהיגים ואנשי ציבור קושי זה מועצם.

ניתן לראות קישור בין תפקיד ציבורי לשירה בקטעי מדרש על תפקיד הלוויים:

""ולבני קהת לא נתן כי עבודת הקדש עליהם בכתף ישאו"  
ממשמע שנאמר בכתף, איני יודע שישאו?  
 מה ת"ל 'ישאו'?   
אין 'ישאו' אלא לשון שירה, וכן הוא אומר 'שאו זמרה ותנו תוף'" (ילקוט שמעוני סימן תשיג)

על הקשר בין המשא הציבורי של הלוויים לנשיאת הקול (ומתוך כך בין הנהגת הציבור לשירה) אפשר לקרוא בהרחבה במאמר שכתבתי [אורי וייל, מוסף "שבת", מקור ראשון, 17.5.2013] והוא נמצא בקישור זה: [קרבנות השירות הציבורי](https://musaf-shabbat.com/2013/05/17/%D7%A7%D7%A8%D7%91%D7%A0%D7%95%D7%AA-%D7%94%D7%A9%D7%99%D7%A8%D7%95%D7%AA-%D7%94%D7%A6%D7%99%D7%91%D7%95%D7%A8%D7%99-%D7%90%D7%95%D7%A8%D7%99-%D7%95%D7%99%D7%99%D7%9C/). להלן חלק ממנו:

"המדרש קושר את "משא הלויים" ל"נשיאת הקול", היא השירה. השירה נולדת ממקום של רגש עמוק המבקש ביטוי. ביטוי זה יכול להיות הוצאה החוצה של מה שנמצא בפנים מתוך הכרח, כעין "התפרקות", אך גדולה יותר היא השירה שתוך ביטוי הרגש גם משכללת אותו ועוברת איתו תהליך. השירה יכולה למתק ולרכך רגשות קשים ולכוונם לזיכוך הנשמה.

משא הלויים, הן במובן של עול הקודש והן במובן של עול הדאגה לציבור, הוא מקור לשירה גדולה. דווקא מי שדואג לציבור ונושא בעולו ובעול הקודש יכול להתקרב אל סוד השירה. לא קלה היא דרכו, אך מוצא הוא את נחמתו ואת הרחבת נפשו בנשמה.

הדבר יובן יותר מתוך השוואה לאמנות ולשירה בימינו. ייתכן שהמוזיקה (וכל אמנות) המשמעותית ביותר נולדת על ידי אמנים המחוברים בנימי נפשם להוויית העם, דואגים בקרבם לתיקונו ואף נושאים בעול. שירה כזו תבטא רגשות אישיים ואותנטיים, אך האישי כאן אינו מצומצם אלא מתרחב לביטוי נפש העם והעולם"...